Кемечилик жөнүндө 
МАКУЛДАШУУ
Мындан ары Тараптар деп аталуучу Евразия экономикалык бирлигине мүчө мамлекеттердин Өкмөттөрү,

 Координацияланган (макулдашылган) транспорттук саясат жөнүндө протоколду ишке ашыруу максатында (2014-жылдын 29-майындагы Евразия экономикалык бирлиги жөнүндөгү келишимге №24 тиркеме)
 суу транспорту жаатында кызматташууну өнүктүрүүгө жана бекемдөөгө умтулуп, 
тең укуктуулук жана өз ара пайда көрүү принциптерине таянуу менен төмөнкүлөр тууралуу макулдашышты: 
1-берене
Ушул Макулдашуунун максаттары үчүн  төмөнкүлөрдү билдирген түшүнүктөр колдонулду:
 «ички суу жолдору» – мүчө мамлекеттердин мыйзамдарына ылайык алар  аркылуу чет мамлекеттердин желеги алдындагы кемелердин сүзүүсүнө уруксат берилген, кемечилик максатында колдонулуучу, навигациялык белгилер же башка ыкмалар  менен белгиленген,   Евразия экономикалык бирлигине мүчө мамлекеттердин  (мындан ары – мүчө мамлекеттер) табигый же жасалма суу каттам жолдору.
 «эки тараптуу ташуулар» – бир мүчө мамлекеттин ички суу жолдорунун портторунан (портторуна) башка мүчө мамлекеттин ички суу  жолдорунун портторуна (портторунан) жүктөрдү, жүргүнчүлөрдү жана алардын жол жүктөрүн ташуу, сүйрөп жеткирүү;
«кеменин капитаны»  – кеме желегиндеги мүчө мамлекеттин мыйзамдарына ылайык аттестацияланган жана дайындалган мүчө мамлекеттердин биринин жараны, ал кемени жетектейт, аны менен кошо кеме башкарып, кеменин сүзүүсүнүн коопсуздугун камсыздоо, кемедеги тартипти сактоо, суу чөйрөсүн коргоо, кемеге, кемедеги адамдарга, жүккө келтирилүүчү коркунучтардын алдын алуу боюнча чараларды жүзөгө ашырат жана кеменин ээсинин өкүлү болуп саналат;  
 «мүчө мамлекеттин компетенттүү органы» – мүчө мамлекеттин ички суу транспорт тармагында мамлекеттик саясатты жана ички ченемдик-укуктук  жөнгө салууну иштеп чыгуу боюнча функцияларды ишке ашыруучу органы;
 «чектеш ички суу жолдору» – бир эле учурда эки же андан көп чектеш мүчө мамлекеттердин аймагында жайгашкан суу объектисинин бир бассейнине кирген ички суу жолдорунун бөлүктөрү;
 «кеме» – мүчө мамлекеттердин биринин желеги алдында сүзгөн, мүчө мамлекеттин мыйзамдарына ылайык улуттук кеме реестрине же кемелердин башка тиешелүү расмий тизмегине киргизилген, кемечилик максатында пайдаланылуучу кайсы болбосун кеме. Ал кемени өзүнүн кемелер реестрине же кемелердин башка тиешелүү расмий тизмегине каттаган резидент мүчө мамлекеттин ээлигине караштуу болуп саналат. Жогоруда айтылгандарга спорттук-парустук жана саякаттоочу кемелер, аскердик кемелер, ошондой эле коммерциялык эмес максаттарда пайдаланылуучу башка мамлекеттик кемелер кирбейт;
 «кеме ээси» – мүчө мамлекеттин мыйзамдарына ылайык анын аймагында катталган, кеменин ээси экендигинен же аны башка мыйзамдык негизде пайдалангандыгынан көз карандысыз түрдө өзүнүн атынан кемени эксплуатациялоочу юридикалык жак же жеке адам;
 «кемечилик»  – жүктөрдү, жүргүнчүлөрдү жана алардын жол жүктөрүн ташуу, кемелерди жана калкып жүрүүчү объектилерди сүйрөө менен байланышкан ишмердик;
«ички суу жолдору боюнча транзиттик өтүү»  – эгерде сүзүп өтүү башка мүчө мамлекеттин мамлекеттик чек арасын кесип өтүү менен башталып же аяктаса, бир мүчө мамлекеттин кемесинин башка мүчө мамлекеттин ички суу жолдору аркылуу жүктөрдү жана жүргүнчүлөрдү жүктөбөстөн же түшүрбөстөн сүзүп өтүүсү;   
«мүчө мамлекеттин ыйгарым укуктуу органы»  – мүчө мамлекеттин аткаруу бийлигинин органы, анын ыйгарым укуктарына ушул Макулдашууну ишке ашыруу менен байланышкан маселелер кирет;
 «экипаж мүчөсү»  – каттам учурунда кеменин бортунда кемени эксплуатациялоо же аны тейлөө, ошондой эле жүргүнчүлөрдү тейлөө менен байланышкан милдеттерди аткаруу менен алектенген, кемелик ролго киргизилген кайсы болбосун адам.
Ушул Макулдашууда колдонулуучу башка түшүнүктөр 2014-жылдын 29-майындагы Евразия экономикалык бирлиги жөнүндө келишим менен жана Евразия экономикалык бирлигинин алкагындагы эл аралык келишимдер менен аныкталган мааниде колдонулат.
2-берене
1. Ушул Макулдашуу кемелердин ички суу жолдору боюнча сүзүү тартибин аныктайт.
2. Мүчө мамлекеттердин желеги алдындагы кемелер бир мүчө мамлекеттин порттору ортосунда башка мүчө мамлекеттин желеги алдындагы кемелер менен башка мүчө мамлекеттин портторуна (портторунан) жана үчүнчү өлкөлөргө ташуулардан жана сүйрөтүүлөрдөн тышкары, мүчө мамлекет менен башка мүчө мамлекеттин ортосундагы чектеш ички суу жолдору аркылуу жүктөрдү, жүргүнчүлөрдү жана алардын жол жүктөрүн ташууга, ички суу жолдору аркылуу транзиттик өтүүлөрдү, эки тараптуу ташууларды ишке ашырууга укуктуу.
3. Кеме кайсы мүчө мамлекеттин аймагындагы ички суу жолдорунда болсо, ошол мүчө мамлекеттин мыйзамдарын сактоого тийиш. Ар бир тарап башка мүчө мамлекеттин желеги алдында сүзгөн кемелерге анын мамлекетинин желеги алдында сүзүүчү кемелерге кандай укуктар сунушталса, аларга дагы ошондой укуктарды берет.
4. Кемелер ички суу жолдору аркылуу сүзгөн учурдагы колдонулуучу тил – орус тили болуп саналат.
5.  Тараптар мүчө мамлекеттердин мыйзамдарына ылайык ички суу жолдорунда көрсөтүлүүчү кызматтарды жөнгө салуунун бирдей шарттарын камсыз кылышат.
3-берене
1. Мүчө мамлекеттердин мыйзамдарына ылайык алардын аймактарындагы ички суу жолдору боюнча мүчө мамлекеттердин желеги алдындагы кемелердин сүзүүсү аймагында ички суу жолдору жайгашкан мүчө мамлекеттин ыйгарым укуктуу органына кеме ички суу жолдоруна киргенге чейин 10 календардык күндөн кем эмес убакыт мурда кеменин ээси же анан өкүлү тарабынан берилген арыздын негизинде ишке ашырылат. 
Терс чечим кабыл алынган учурда мүчө мамлекеттин ыйгарым укуктуу органы арыз берүүчүгө арызды карап чыгуунун жыйынтыктары тууралуу билдирет. Кеменин көлөмү ички суу жолдорунда кепилденген көлөмдөргө шайкеш келбеген учурда, жолдор аймагында жайгашкан мүчө мамлекеттин мыйзамдарынын талаптарына кеменин шайкеш келбегендиги тууралуу маалыматтар бар болгон учурда мүчө мамлекеттин корголушун жана коопсуздугун камсыздоо максатында ички суу жолдоруна киргизүүдөн баш тартылат.
2. Эки тараптуу ташуулар кабарламага ылайык ишке ашырылат, ага ылайык мүчө мамлекеттердин ыйгарым укуктуу өкүлдөрү бир мүчө мамлекеттин ички суу жолдорунун портторунан (портторунан) башка мүчө мамлекеттин ички суу жолдорунун портторуна (портторунан) жүктөрдү, жүргүнчүлөрдү, алардын жол жүктөрүн ташууну, сүйрөөнү ишке ашырууну пландаштырган кемелердин алдын ала тизмелерин мүчө мамлекеттердин ыйгарым укуктуу өкүлдөрү ар жылы 1-апрелге чейин макулдашышат. 
3. Кемелер ички суу жолдоруна киргенде (чыкканда) ошол жолдор жайгашкан мүчө мамлекеттин мыйзамдарына ылайык, мүчө мамлекеттин мамлекеттик чек арасынан өтө турган жакынкы жердеги мамлекеттик чек ара өтмөк пунктунда чек ара контролунан жана контролдун башка түрлөрүнөн өтүүгө милдеттүү.
4. Ички суу жолдору аркылуу сүзүп өтүүгө ошол жол жайгашкан мүчө мамлекеттин ошондой кемеге карата колдонулуучу мыйзамдарынын талаптарына жооп берген кемелерге уруксат берилет.
5. Мүчө мамлекеттердин мыйзамдарына ылайык, ошол мүчө мамлекеттин ички суу транспорт жаатында мамлекеттик контроль жүргүзүү боюнча ыйгарым укук берилген органдары өз компетенцияларынын чегинде кемелердин кеме каттоо коопсуздугунун талаптарына туура келерин текшерүүгө, ошондой эле ошол кемелердин экипаждарынын мүчөлөрү тарабынан мүчө мамлекеттердин ички суу транспорт, айлана-чөйрөнү коргоо жаатындагы талаптары аткарылып жаткандыгын контролдоого укуктуу.
6. Ички суу жолдорунун кээ бир участкаларында кемелердин сүзүүлөрүнө чектөө же тыюу салуу ошол жолдор жайгашкан мүчө мамлекеттин мыйзамдарына ылайык ишке ашырылат.
7. Тараптар өздөрүнүн улуттук мыйзамдарына ылайык чек аралык, бажылык жана порттордо колдонулуучу башка жол жоболорду жеңилдетүү үчүн зарыл болгон чараларды кабыл алышат.
8. Мүчө мамлекеттердин компетенттүү органдары мүчө мамлекеттердин ички суу транспорт жаатындагы мыйзамдары тууралуу маалыматтар менен алмашып турушат.
9. Кемелердин лоцмандык өткөрмөлөрү мүчө мамлекеттердин мыйзамдарына ылайык ишке ашырылат. 
4-берене
Ички суу жолдору аркылуу кемелердин сүзүп өтүүсүндө төмөнкүлөргө жол берилбейт:
мүчө мамлекеттердин мыйзамдары тарабынан алардын аймагына киргизүүгө жана ташууга тыюу салынган жүктөрдү ташууга; 
балык кармоо, гидрографиялык, изилдөөчүлүк жана кемелердин ички суу жолдору аркылуу өтүүсү менен байланышы жок башка ишмердикти жүргүзүүгө.
5-берене
1. Мүчө мамлекеттердин ыйгарым укуктуу органдары кемелер ички суу жолдору аркылуу сүзүп өтүшкөн учурда кеме каттоо коопсуздугун сактоо максатында навигациялык каражаттардын жабдуулары, кемелердин кепилденген көлөмдөрү, кеме каттоо гидротехникалык иштеринин мөөнөттөрү, ошондой эле ички суу жолдорунда кемелердин сүзүп өтүүсүнө карата киргизилген чектөөлөр жана тыюу салуулар тууралуу бири-бирине билдирип турушат.
2. Мүчө мамлекеттин желеги алдында ички суу жолдору аркылуу сүзүүчү кемелердин, аны менен кошо сүйрөтүлүүчү объекттердин өлчөмдөрү суу үстүндөгү өлчөмдөрүн кошо алганда аймагында ошол суу жолдору жайгашкан мүчө мамлекеттердин мыйзамдарынын талаптарын эске алуу менен сүзүү каттамындагы ички суу жолдорунун белгиленген өлчөмдөрүнөн ашпоосу керек.
3. Кеме сүзүүлөрүнүн жарыяланып, кепилденген өлчөмдөрүнө, кемечилик гидротехникалык курулмалардын иштөө мөөнөттөрүнө, ошондой эле ички суу жолдорунун кээ бир бөлүктөрүндө кемелердин сүзүүсүнө карата киргизилген чектөөлөргө жана тыюу салууларга ылайык, мүчө мамлекеттердин желеги алдындагы кемелердин тоскоолдуксуз сүзүүлөрү үчүн Тараптар навигациялык мезгилдин ичинде өз мамлекеттеринин ички суу жолдорунда коопсуз шарттарды камсыз кылышат.
6-берене
1. Бир мүчө мамлекеттин желеги алдында сүзүүчү кемелер башка мүчө мамлекеттин ички суу жолдору аркылуу транзиттик өтүү учурунда жана эки тараптуу ташууларды ишке ашырышкан учурда кемелик камдыктарды толтуруу, элдерге медициналык жардам көрсөтүү менен байланыштуу болгон аракеттерди жасоо үчүн, ошондой эле өзгөчө кырдаалдар жана башка окуялар келип чыкканда мүчө мамлекеттердин желеги алдында сүзүүчү кемелердин кириши үчүн ошол мүчө мамлекет тарабынан аныкталган ачык портторго сутканын кайсы мезгилинде болбосун токтой алышат.
Эки тараптуу ташууну ишке ашыруудагы бара турган порттордон жана жөнөп чыккан порттордон тышкары ошондой токтоо учурунда жүктөө операцияларын жүргүзүүгө, жүргүнчүлөрдү алууга (түшүрүүгө), башка коммерциялык ишмердик жүргүзүүгө тыюу салынат.
2. Кемелер ушул берененин 1-пунктунда көрсөтүлгөн учурларда токтогондо, ошондой эле авария, транспорт кырсыгы, кырсык, табигый кырсык болгондо жана башка өзгөчө учурлар келип чыкканда кеменин капитаны же капитан тараптан ыйгарым укук берилген адам ал тууралуу ички суу жолдорунун бассейнинин администрациясына же ички суу жолдорунун ошол бөлүгүндө кемечиликти жөнгө салуучу органга билдириши керек.
7-берене
1. Тараптар анын желеги алдында кеме сүзгөн мүчө мамлекеттин мыйзамдарына ылайык берилген, кеменин бортундагы кемелик документтерди өз ара таанышат.
2. Мүчө мамлекеттердин мыйзамдарына ылайык берилген, экипаж мүчөлөрүнүн өздүгүн тастыктоочу документтерди Тараптар эл аралык келишимдердин жана (же) өз мамлекеттеринин мыйзамдарынын негизинде  өз ара таанышат. Анын ичинде ошондой документтер болуп төмөнкүлөр эсептелишет:
Армения Республикасында - Армения Республикасынын жаранынын паспорту;
Беларусь Республикасынын морягынын өздүгүн тастыктаган улуттук күбөлүгү же Беларусь Республикасынын жаранынын паспорту;

Казакстан Республикасында - Казакстан Республикасынын жаранынын паспорту же моряктын өздүгүн тастыктоочу күбөлүгү;
Кыргыз Республикасынын аймагынан тышкаркы жерлерде Кыргыз Республикасынын жаранынын өздүгүн тастыктоочу Кыргыз Республикасынын жалпы жарандык паспорту;
Россия Федерациясында  - моряктын өздүгүн тастыктоочу күбөлүгү, Россия Федерациясынын аймагынан тышкаркы жерлерде Россия Федерациясынын жаранынын өздүгүн тастыктоочу Россия Федерациясынын паспорту. 

3. Тараптар кеменин капитандарынын жана экипаж мүчөлөрүнүн мүчө мамлекеттин атынан берилген квалификациялык талаптарын таанышат. 

Кемелердин экипаждарынын минималдык курамына карата талаптар ушул Макулдашуу күчүнө кирген күндөн тартып 30 календардык күндүн ичинде мүчө мамлекеттердин компетенттүү органдары тарабынан түзүлүүчү өзүнчө эл аралык ведомстволор аралык келишим тарабынан аныкталат.
8-берене
1. Кемелердин экипаждарынын мүчөлөрүнүн мүчө мамлекеттердин аймагына кирүүлөрү, чыгуулары, ал жакта болуулары жана жүрүүлөрү мүчө мамлекеттердин мыйзамдарына ылайык ишке ашырылат.
2. Бир мүчө мамлекеттин желеги алдында сүзүүчү кеменин экипажынын мүчөлөрү башка мүчө мамлекеттин аймагындагы ички суу жолдорунда болгон учурда ошол башка мүчө мамлекеттин мыйзамдарын сактабагандыктары үчүн жоопко тартылышат. 
3. Бир мүчө мамлекеттин желеги алдында сүзүүчү кеменин экипажынын мүчөлөрү башка мүчө мамлекеттин аймагындагы ички суу жолдорунда жана аймагында болгон учурда жаралган талаш кеменин бортундагы ички тартипке жана эмгек мамилелерине тиешелүү болсо, ошол башка мүчө мамлекеттин жарандык юрисдикциясы колдонулбайт  
9-берене
1. Ар бир тарап өз мамлекетинин ички суу жолдорунда башка мүчө мамлекеттердин желеги алдында сүзгөн кемелердин экипажынын мүчөлөрү аварияга, транспорт кырсыгына жана кырсыкка учураганда аларга керектүү жардамдарды көрсөтүшөт. 
2. Бир мүчө мамлекеттин желеги алдындагы кеме башка мүчө мамлекеттин аймагында кырсыкка учураганда ага ошол башка мүчө мамлекет өзүнүн желеги алдындагы кемелер ошондой кырдаалдарга учураганда сунуштала турган кызматтарды, артыкчылыктарды жана жеңилдиктерди сунуштайт.
3. Ички суу жолдорундагы аварияларды, транспорт кырсыктарын жана кырсыктарды иликтөө аймагында ошол авариялар, транспорт кырсыктары жана кырсыктар болгон мүчө мамлекеттин ыйгарым укуктуу органы тарабынан ишке ашырылат. Ошондой аварияларга, транспорт кырсыктарына жана кырсыктарга дуушар болгон кеме кайсы мүчө мамлекеттин желеги алдында болсо, ошол мүчө мамлекеттин ыйгарым укуктуу органы ошол иликтөөнүн жүрүшүнө катышууга укуктуу.
4. Авариянын же транспорт кырсыгынын натыйжасында мүчө мамлекеттин желеги алдындагы кеме тарабынан келтирилген зыяндын ордун толтуруу жөнүндө доо-талаптарды кароо жана ошол зыяндын ордун толтуруу ошол авариялар же транспорт кырсыгы аймагында болуп өткөн мүчө мамлекеттин мыйзамдарына ылайык ишке ашырылат, эгерде ташуу (сүйрөө) келишими тарабынан андан башкасы каралбаган болсо.
10-берене
Тараптар суу транспорт тармагындагы ыйгарым укуктуу органдардын, компетенттүү органдардын жана чарбалык субъекттердин иштиктүү мамилелеринин жана кызматташууларынын бекемделишин жана өнүгүшүн өбөлгөлөшөт.
11-берене
1. Тараптар ушул Макулдашуунун жүзөгө ашырылышы үчүн жооптуу ыйгарым укуктуу жана компетенттүү органдарды аныкташат.
2. Тараптар ушул Макулдашуунун жүзөгө ашырылышы үчүн жооптуу ыйгарым укуктуу жана компетенттүү органдар тууралуу ушул Макулдашуунун депозитарийине билдиришет, ошол эле учурда ушул Макулдашуунун күчүнө кирүүсү үчүн зарыл болгон ички мамлекеттик жол-жоболордун аткарылышы тууралуу билдиришет. Ыйгарым укуктуу же компетенттүү органдын аталышы өзгөргөн учурда тиешелүү Тарап ал тууралуу депозитарийге билдирет.
3. Мүчө мамлекеттердин компетенттүү органдары ушул Макулдашуу күчүнө кирген күндөн баштап 30 календардык күндүн ичинде мүчө мамлекеттин мыйзамдарына ылайык ушул Макулдашуунун 3-беренесинин 1-пунктунда көрсөтүлгөн билдирүүнү карап чыгуу тартибин белгилешет жана зарыл болсо, андай тартипке өзгөртүүлөрдү киргизишет.
4.  Мүчө мамлекеттердин компетенттүү органдары ушул Макулдашуу күчүнө кирген күндөн баштап 30 календардык күндүн ичинде ушул Макулдашуунун 7-беренесинде көрсөтүлгөн документтердин үлгүлөрү менен, ошондой эле ал документтерди берүүнүн эрежелери менен алмашышат.
Көрсөтүлгөн документтерге өзгөртүүлөр киргизилген учурда мүчө мамлекеттердин компетенттүү органдары ошондой өзгөртүүлөр киргизилген датадан тартып 30 календардык күндүн ичинде башка мүчө мамлекеттердин компетенттүү органдарына жаңы документтердин үлгүлөрүн жана аларды берүүнүн эрежелерин жөнөтүшөт.
12-берене
1. Мүчө мамлекеттердин компетенттүү органдарынын өкүлдөрү  жана (же) мүчө мамлекеттердин ыйгарым укуктуу органдары ушул Макулдашууну жүзөгө ашыруу маселелери боюнча жана ички суу жолдору жаатында өз ара кызыкчылыктарды камтыган маселелер боюнча жолугушууларды өткөрө алышат.
2. Тараптар өз улуттук мыйзамдарынын ички суу жолдору боюнча кемечиликти ишке ашырууга жана анын коопсуздугун камсыздоого карата талаптар бөлүгүн шайкештөө жана бирдейлештирүү үчүн бардык зарыл болгон аракеттерди көрүшөт. 
13-берене
Ушул Макулдашууну чечмелөө жана (же) колдонуу менен байланышкан талаштар 2014-жылдын 29-майындагы Евразия экономикалык бирлиги жөнүндөгү Келишимде аныкталган тартипте чечилет.
14-берене
1. Тараптар ушул Макулдашуунун күчүнө кириши үчүн керектүү болгон ички мамлекеттик жол-жоболорду аткарышкандыктары тууралуу жазуу түрүндөгү акыркы кабарлама дипломатиялык каналдар аркылуу депозитарий тарабынан алынган датадан тартып  30 календардык күн өткөндөн кийин Ушул Макулдашуу күчүнө кирет. 
2. Тараптардын өз ара макулдуктары боюнча ушул Макулдашууга өзгөртүүлөр киргизилиши мүмкүн, алар өзүнчө протоколдор менен таризделип, ушул Макулдашуунун ажырагыс бөлүгү болуп саналышат.
3. Ушул Макулдашуу Евразия экономикалык бирлигинин алкагында түзүлгөн эл аралык келишим болуп саналат жана Евразия экономикалык бирлигинин укугуна кирет.
2019-жылы 1-февралында Алматы шаарында орус тилинде бир түп нускада түзүлдү.
Ушул Макулдашуунун түп нускасы Евразия экономикалык комиссиясында сакталат, ал ушул Макулдашуунун депозитарийи болуп саналуу менен ар бир мүчө мамлекетке анын күбөлөндүрүлгөн көчүрмөсүн жөнөтөт.

